韩元吉
送汤朝美还金坛
腾驹轻卧驼，野蔓欺落木。
举头便干霄，春至亦重绿。
人生百年内，万事纷过目。
得为蠖步伸，失作蠵颈缩。
古来旷达士，一视等蛮触。
功名本时命，用舍岂荣辱。
汤公涉南荒，岁月犹转毂。
几年卧新州，宁肯事鸡卜。
身安一瓢饮，志大五车读。
朅来灵山隈，跫然慰虚谷。
濯足山下泉，爱我泉上竹。
相从一长笑，忍效阮生哭。
胸中经济略，欲语动惊俗。
谁知天意回，归棹如许速。
春风正浩荡，江水清可掬。
海涛拍千峰，挂席下浮玉。
遥欣倚门念，三径欢僮仆。
送君得无恨，我步嗟局促。
要看万里途，更试籋云足。
家山幸毋留，吾皇思陈牍。